Αλ Χορ

Το Αλ Χορ (αραβ. الخور) είναι παραθαλάσσια πόλη στο βορειοανατολικό Κατάρ, που βρίσκεται 50 χιλιόμετρα βορείως της πρωτεύουσας Ντόχα. Με πληθυσμό 61.877 κατοίκους το 2021, είναι μία από τις μεγαλύτερες πόλεις της χώρας, έδρα του ομώνυμου Δήμου του Αλ Χορ (επισήμως «Δήμος Αλ Χορ και Αλ Θαχίρα», οι «δήμοι» αποτελούν πρώτο επίπεδο τοπικής αυτοδιοίκησης στο Κατάρ, όλη η χώρα διαιρείται σε οκτώ δήμους). Χρονολογείται από τον 18ο αιώνα και η ονομασία της σημαίνει «ρυάκι» στην αραβική γλώσσα, καθώς ο αρχικός οικισμός ήταν κτισμένος στην όχθη ενός ρυακιού. Μέχρι τα μέσα του 20ού αιώνα η πόλη ήταν γνωστή ως Χορ αλ Σακίκ (Khor Al Shaqiq).

Αρχικώς ο οικισμός ήταν ένα ψαροχώρι και κέντρο αλιείας μαργαριταριών. Μέχρι το 1985 ήταν μια κωμόπολη με λιγότερους από 9.000 κατοίκους. Μεγάλο μέρος από τη σημερινή ανάπτυξη του Αλ Χορ οφείλεται στην εγγύτητά του στο βόρειο πεδίο πετρελαίου και φυσικού αερίου του Κατάρ, και στη βιομηχανική πόλη Ρας Λαφάν. Μαζί με τη γειτονική «Κοινότητα Αλ Χορ» (ή Ουμ Ανάιγκ), αποτελούν τόπο διαμονής πολλών εργαζόμενων στη βιομηχανία του πετρελαίου. Η ομώνυμη Νήσος Αλ Χορ (αποκαλούμενη και «Πορφυρά Νήσος», είναι σημαντική αρχαιολογική τοποθεσία και ανοικτός στους περιηγητές αρχαιολογικός χώρος, στα βορειοανατολικά της πόλεως. Στο Αλ Χορ διεξάχθηκε ο εναρκτήριος αγώνας του Παγκόσμιου Κυπέλλου Ποδοσφαίρου 2022.

Παραπομπές

 Εξωτερικοί σύνδεσμοι 

 Το Αλ Χορ στα «Βικιταξίδια»

Χορ